Kolding: Klokken 7.15 mandag morgen ringede det på døren på Nr. Bjertvej 55. Udenfor stod to politibetjente med en besked og et valg til familien Hedegård.

Den seneste måned har familien forbrudt sig mod gammel, dansk lovgivning ved at have det amerikanske flag, "Stars and Stripes", hængende i flagstangen. Siden 1915 har det været forbudt at flage med udenlandske flag - med undtagelse af de andre nordiske flag samt EU- og FN-flagene.

Politiet har fået flere anmeldelser om lovovertrædelsen og fortalte familien, at flaget skulle tages ned, ellers ville det koste en bøde på 2500 kroner.

Besøget kom bag på Rikke Hedegård og resten af familien, ligesom den seneste måneds postyr har overrasket dem. Familien har fra naboer hørt, at det er faldet nogle i Nørre Bjert for brystet, at der flages med amerikansk flag.

- Det har overrasket mig og provokeret mig og gjort mig edderspændt rasende, siger hun.

- Jeg tænker, at hvis nogle var så provokerede, hvorfor er der så aldrig nogen, der er holdt ind og har nævnt det? Vi går udenfor næsten hele dagen, så hold da lige ind og hør, hvad historien er i stedet for at tage det som en provokation.